**МОТИВИ**

съгласно изискванията на чл.28, ал.1 от Закона за нормативните актове (ЗНА), към предложения проект на Наредба за изменение и допълнение на Наредбата за определянето и администрирането на местните такси и цени на услуги на територията на община Рила, прилагам мотиви, отговарящи на изискванията на чл.26, ал.3 от ЗНА

**1. Причини, налагащи приемането на наредбата:**

Причините, които налагат приемането на предложената План-сметка за такса битови отпадъци за 2018 г. са обезпечаване на дейностите, по които разходите за предоставяне на съответните услуги ще бъдат променени, след периода на последните изменения в Закона за управление на отпадъците (ЗУО), Закона за местните данъци и такси (ЗМДТ) и на наредбата.

С обезпечаване на дейностите по сметосъбиране и сметоизвозване, депониране и почистване териториите за обществено ползване, с цел обезпечаване плана за финансово оздравяване на общината, приет от Общински съвет при Община Рила, се предлага увеличаване размера на таксата в минимален размер спрямо разходите необходими за финансирането на услугата.

Размерът на таксата за битови отпадъци се определя по реда на чл.66 от Закона за местните данъци и такси за всяка услуга поотделно – сметосъбиране и сметоизвозване; обезвреждане на битовите отпадъци и поддържане на депа за битови отпадъци и други съоръжения за обезвреждане, както и поддържане чистотата на териториите за обществено ползване; обезвреждане на отпадъците в депа или други съоръжения.

Разпоредбата на чл. 67 на Закона за местните данъци и такси, установява три начина за определяне на размера на такса битови отпадъци: в съответствие с количеството, на ползвател или пропорционално върху основа, определена от общинския съвет.

След няколко години отлагания, внесеният тази година в Народно събрание проект на Закон за изменение и допълнение на Закона за местните данъци и такси, в частта за таксата за битови отпадъци, отнасяща се до методиката за изготвяне на план-сметка, както и основите, за определяне размера на таксата за битови отпадъци, които общинския съвет може да приеме, вместо пропорционалното определяне на таксата за всяка услуга, като измененията на чл.66 и 67 от ЗМДТ ще са в сила от 01.01.2019 г.

За определяне такса битови отпадъци за жилищни и нежилищни имоти на физически или юридически лица следва да се има предвид обстоятелството, че различните субекти имат различни потребителски нужди и ползват общи съдове. В чл.67, ал.1 от ЗМДТ се изисква размера на ТБО да се определя според количеството. Този метод в община Рила няма практическа възможност да се приложи, тъй като няма възможност да се измери количеството генериран отпадък от всяко лице. Не може да се приложи и метод за брой ползватели на услуга в даден имот, тъй като информацията за постоянен и настоящ адрес на физическите лица е динамична. Друг мотив за избора и начина за определяне на таксата, е невъзможността да се определи според документите за собственост и адресната регистрация на собствениците или ползвателите на имота, дали те действително са ползватели на същия, колко членове на семейството го обитават, за да е налице принципа на справедливост според количеството битови отпадъци, които те генерират. Факт е, че в къщите с повече от един собственик в битовите отпадъци се изхвърлят в общи съдове, както и живущите в апартаментите.

Съобразявайки се с разпоредбите на ЗМДТ, се създава възможност за заявяване на необходим брой съдове за съхраняване на битови отпадъци, при което ще се заплаща стойността на съответния брой съдове и частта от таксата, регламентирана от ЗМДТ за почистване на обществените територии, вместо определения по общия ред размер на ТБО.

Затова за лицата, които не са избрали възможността да заявят съд за смет, размера на ТБО ще бъде определен с основа пропорционално в промил на данъчната оценка на имота, определена съгласно чл.20 и чл.21 от Закона за местните данъци и такси.

Размерът на отчисленията за тон депониран отпадък по чл.60 и чл.64 от Закона за управление на отпадъците, респективно Наредба № 7 от 19.12.2013 г. за реда и начина за изчисляване и определяне размера на обезпеченията и отчисленията, изисквани при депониране на отпадъци издадена от министъра на околната среда и водите, обн., дв, бр. 111 от 27.12.2013 г.,изм. и доп., бр. 7 от 20.01.2017 г. са се увеличили от 30,59лв./тон за 2015 г. до 42,59 лв./тон за 2017 г., а за 2018 г. ще достигне 45,00 лв./тон. Този значителен ръст на отчисленията е включен всяка година в план-сметките, но не е намерил отражение в промяна на такса битови отпадъци.

Съобразно цитираната норма, разпределението на средствата за дейностите по управление на отпадъците и поддържане на чистотата на територията на Община Рила през 2018 г., е:

1. Планирани разходи за събиране и транспортиране на отпадъци и осигуряване на съдове за отпадъци в размер на 144644,48 лв., и представляващи 20,50% от общите разходи за дейностите, като в това число не се включват отчисленията по чл.60 и чл.64 на ЗУО.

2. Планираните разходи за почистване на уличните платна, площадите, алеите, парковите и другите територии от населените места, предназначени за обществено ползване, са в размер на 113029,03 лв.и представляват 16,00% от общите разходи за дейностите, като не се включват отчисленията по чл.60 и чл.64 на ЗУО.

Основна част от тези разходи са насочени в повишаване качеството на почистването на места за обществено ползване, които пряко влияят върху намаляване на замърсяемостта.

3. Планираните разходи за дейности проучване, проектиране, изграждане, поддържане, експлоатация, закриване и мониторинг на депата за битови отпадъци или други инсталации или съоръжения за обезвреждане, рециклиране и оползотворяване на битови отпадъци, са в размер на 448875,88 лв., като в тази сума са включени задължения за отчисления към РИОСВ – Благоевград за минали години в размер на 259454,92 лв..

Трайна е практиката за дофинансиране на дейностите по чистотата. За 2018 година при очакван размер на план-сметка от 706549,39 лв. и облог от 273444,77 лв., очакваният размер на дофинансиране ще бъде 433104,62 лв.

Разпределението на промилите по компоненти, е на база тежестта им по план-сметката за 2018 г.

**2. Цели които се поставят:**

Целите, които се поставят при приемането на План-сметка за 2018 г. за такса битови отпадъци на територията на община Рила, са на първо място синхронизиране с актовете от по-висока степен, на следващо място е калкулирането на реалните разходи за извършване на услугата. С увеличаването на такса битови отпадъци се цели и:

* екологично и ефективно управление на отпадъците;
* предотвратяване появата на временни нерегламентирани сметища на територията на Община Рила;
* финансово обезпечаване на услугата по сметосъбиране и чистота;
* подобряване на организацията по събиране на отпадъците и тяхното транспортиране;
* обхващане на всички населени места за извършване на услугите по сметосъбиране, сметоизвозване, поддържане на чистотата на местата за обществено ползване;
* екологосъобразно третиране и депониране на събраните битови отпадъци;
* недопускане на непосредственият риск, който крият отпадъците върху здравето на населението.

**3. Финансови и други средства, необходими за прилагането на новата уредба.**

Прилагането на План-сметка за 2018 г., не е свързано с изразходване на допълнителни средства от бюджета на общината.

**4. Очаквани резултати от прилагането, включително финансови, ако има такива.**

Очакваните резултати след приемане на План-сметка за 2018 г. за такса битови отпадъци, е да бъде отразено реалното разходване на средства при предоставяне на услугата.

**5. Анализ за съответствие с правото на Европейския съюз.**

Проектът на План-сметка за 2018 г., е в съответствие с действащото национално законодателство, като не противоречи на актове от по-висока степен и на актове на Европейския съюз.

Настоящите мотиви са публикувани по електронен път на 06.11.2017 г. на следният интернет адрес на Община Рила: <http://www.grad-rila.bg/obshtinski-savet/proekt-na-resheniya-na-obshtinski-savet>

Изготвил:

Петя Виделова

*Началник отдел „МДТ“*